KIRJALLINEN KYSYMYS E-1591/99

esittäjä(t): Hanja Maij-Weggen (PPE-DE) komissiolle

(1. syyskuuta 1999)

Aihe: Victorianjärven ahventen tuonti

Voiko komissio ilmoittaa, kuinka usein EU on viimeisten kolmen vuoden aikana kieltänyt Victorianjärven ahventen tuonnin Ugandasta, Keniasta ja/tai Tansaniasta?

Voiko komissio ilmoittaa tuontikiellon syyn ja keston kullakin kerralla?

Mitä toimia komissio on toteuttanut tukeakseen kehitysavun kautta kalanvientiteollisuuksia Ugandassa, Keniassa ja Tansaniassa, jotta ne täyttäisivät EU:n hygieniavaatimukset?

Mitä toimia komissio on toteuttanut auttaakseen Victorianjärven alueen kalanvientiteollisuuden parissa toimivia eurooppalaisia osapuolia heidän yhteistyössään Ugandan, Kenian ja Tansanian kalanvientiteollisuuksien kanssa?

David Byrnen komission puolesta antama vastaus

(27. lokakuuta 1999)

Kolmen viimeksi kuluneen vuoden aikana komissio on vain kerran kieltänyt kalatuotteiden, myös niilinahventen, tuonnin Victoria-järveltä Keniasta ja Tansaniasta. Komissio ei ole koskaan kieltänyt tuontia Ugandasta. Kiellon syyt on selvästi selostettu eräitä Keniasta ja Tansaniasta tuotavia tai peräisin olevia kalastustuotteita koskevista suojatoimenpiteistä 12 päivänä huhtikuuta 1999 tehdyn komission päätöksen 1999/0253/EY johdanto-osassa(1). Näitä toimenpiteitä jatketaan edelleen.

Huhtikuussa 1997 komissio teki lisäksi tiettyjä Keniasta, Ugandasta ja Tansaniasta peräisin olevia kalastustuotteita koskevista suojatoimenpiteistä päätökset 97/0272/EY, 97/0273/EY ja 97/0274/EY(2). Näissä määrättiin kaikkien yhteisöön tuotavien kalastustuotteiden järjestelmällisestä tarkastuksesta salmonella-bakteerin toteamiseksi. Toimenpiteisiin ryhdyttiin sen jälkeen, kun tarkastuskäynnillä oli todettu Viktorianjärven veden vakava mikrobiologinen saastuminen ja kalastustuotteiden heikko hygienia näissä maissa.

Uudet suojatoimenpiteet otettiin käyttöön eräitä Ugandasta, Keniasta, Tansaniasta ja Mosambikista peräisin olevia kalastustuotteita koskevista suojatoimenpiteistä 23 päivänä joulukuuta 1997 tehdyllä komission päätöksellä 97/0878/EY(3), ja ne vahvistettiin eräistä Ugandasta, Keniasta, Tansaniasta ja Mosambikista peräisin tai lähtöisin olevia kalastustuotteita koskevista suojatoimenpiteistä 16 päivänä tammikuuta 1998 tehdyllä komission päätöksellä 98/0084/EY, jolla kumottiin päätös 97/0878/EY(4), koska näiden maiden terveysviranomaisten toimet koleran puhkeamisen estämiseksi vuoden 1997 lopulla eivät olleet riittäviä. Toimenpiteisiin kuului kaikkien kalastustuotteiden järjestelmällinen tarkastaminen Vibrio cholerae ja Vibrio

parahaemolyticus -bakteerien toteamiseksi. Näiden tarkastusten vaatiman ajan vuoksi tuoreiden kalastustuotteiden tuonti kiellettiin. Toimenpiteet lopetettiin 30. kesäkuuta 1998 eräistä Ugandasta, Keniasta, Tansaniasta ja Mosambikista peräisin tai lähtöisin olevia kalastustuotteita koskevista suojatoimenpiteistä tehdyn päätöksen 98/0084/EY kumoamisesta ja Ugandasta, Keniasta ja Mosambikista peräisin tai lähtöisin olevien kalastustuotteiden terveystodistuksen muuttamisesta 30 päivänä kesäkuuta 1998 tehdyllä komission päätöksellä 98/0418/EY(5).

Nykyinen tilanne alueella ei ole vielä ollut sellainen, että mikään näistä kolmesta maasta olisi esittänyt hankkeisiin tai tukeen liittyviä erityisiä pyyntöjä. Uganda, Kenia ja Tansania ovat kuitenkin saaneet komissiolta yksityiskohtaisa neuvoja siitä, miten ne voivat parantaa tarkastuslaboratorioiden ja vientimenettelyjen tasoa. Jos jokin näistä maista toteaisi, ettei se yksin pysty toteuttamaan parannuksia, komissio on tietenkin valmis avustamaan nykyisen Lomé-sopimuksen puitteissa pyynnön tai pyyntöjen mukaisesti.

Lisäksi komissio valmistelee parhaillaan hanketta, joka voidaan toteuttaa kaikissa Afrikan, Karibian ja Tyynenmeren valtioissa AKT-maiden kalanlaadun valvonnan parantamiseksi. Komissio on jo saanut muutamia virallisia pyyntöjä AKT-valtioilta. Euroopan kehitysrahaston komitean odotetaan hyväksyvän tämän 5 miljoonaa euroa vaativan hankkeen vuoden 1999 loppuun mennessä. Sillä tuetaan AKT-maitten oikeudellisen kehyksen luomista, paikallisen teollisuuden käytännesääntöjen kehittämistä, toimivaltaisten elinten perustamista ja palvelujen käynnistämistä, laaduntarkkailuun tarvittavan henkilöstön ja laboratoriohenkilökunnan kouluttamista sekä laboratorioiden perustamista.

(1) EYVL L 98, 13.4.1999.

(2) EYVL L 108, 25.4.1997.

(3) EYVL L 356, 31.12.1997.

(4) EYVL L 15, 21.1.1998.

(5) EYVL L 190, 4.7.1998.